Il-kandidat Laburista għall-elezzjoni tal-Parlament Ewropew, Cyrus Engerer ingħata sentenza ta’ sentejn ħabs sospiża b’sentejn. Il-Qorti tal-Appell Kriminali, ippreseduta mill-Imħallef Michael Mallia, sabet lil Engerer ħati li żamm jew xerred materjal pornografiku u li għamel użu ħażin minn kompjuter. Kien akkużat ukol li kkoppja xi informazzjoni bil-ħsieb li jtellef jew inaqqas il-ġieħ ta’ Marvic Camilleri. Huwa ma kienx instab ħati mill-Qorti tal-Maġistrati, iżda d-deċiżjoni tbiddlet fl-appell mressaq mill-Avukat Ġenerali. Il-Qorti tal-Appell qalet li l-prosekuzzjoni rrnexxiela tipprova li Engerer kien il-moħħ u l-awtur wara t-tixrid tar-ritratti pornografiċi fuq l-internet għad-detriment tal-vittma. Il-Qorti qalet li ma tistax tinjora t-theddida li Cyrus Engerer għamel lil Marvic Camilleri biex ma jkomplix b’din il-kawża għax jistgħu joħorġu ċerti affarijiet li jkunu ta’ mistħija għalih. Huwa ġie ordnat biex ma jikkomunikax mal-vittma jew il-familja tiegħu għal sena. B’emendi li saru dan l-aħħar fil-liġi elettorali, persuna b’sentenza sospiża ma tiġix skwalifikata milli tikkontesta elezzjoni. Il-Partit Nazzjonalista fi stqarrija qal li l-Prim Ministru għandu jerfa’ r-responsabilità politika dwar dan il-każ. Il-Partit Nazzjonalista qal li s-sentenza tal-Qorti hi prova ċara tal-immaturità tal-Prim Ministru li biex jiskorja goal politika kontra l-Partit Nazzjoanlsita aċċetta fil-partit tiegħu persuna li kienet akkużata b’reat serju li issa ġie konfermat mill-Qorti tal-Appell.